मुसलपुर , 2 डिसेम्बरः 1 डिसेम्बरआ मुलुगनां एइडस सान । दुलाराय मुलुगजों लोगोसे बाक्सा जिल्लानि मुसलपुरावबो मंगलबारखालि फालिदों बे सानखौ । बाक्सा जिल्ला देहा बिफाननि बान्जायनायाव आरो रेनभा एकाडेमिनि हेफाजाबाव बे सानखौ फालिनाय जायो । बे साननि लोब्बायै मुसलपुर सिभिल देहा फाहामसालिनिफ्राय सांग्रांथियारि हान्जा सुरनाय जायो । बे सांग्रांथियारि गोजोन हान्जा सुरनायखौ बेखेवनानै होदोंमनोन बाक्सा जिल्लानि जिल्ला खुंगिरि रन्जन सांआ । जिल्ला खुंगिरि शर्माआ बे हाबाफारियाव बाहागो लानानै गावनि बिबुंथियाव सांग्रांथि बिबुंथिखौ लाखिनानै बेनि हेंथायै सुबुंफोरखौ सांग्रां जानो खावलायो । बे गिथावना बेरामनि सोमोन्दै बिबुंथि लाखिनानै सुबुंफोरनि गेजेराव देहा बिफानखौ सांग्रांथि मेल खुंनो फोसावनायजों लोगोसे बे गिथावना बेरामनिफ्राय रैखाथि मोननाय सुबुंफोरा गाव - गावनो साननाय हनाय थानांगौ होननानै बुङो । बेनि उनावनो रेनभा एकाडेमिआव फरायसाफोरनि गेजेराव सोंगाब बादायलायनायबो खुंनाय जायो । बादायलायनायखौ सामलायदोंमोन बाक्सा जिल्ला फोरमायथाय आरो सुबुं फोनांजाब बिबानगिरि हेमचन्द्र पाठकआ । बेनि उनावनो गेवलां मेलखौ खुंनाय जायो । गेवलां मेलआव बाक्सा जिल्ला देहा बिफामनि जिल्ला बिबानगिरि प्रशान्त कुमार दत्तआ बुङोदि , एइडस बेरामआ माखासे बिथिंनिफ्राय जानो हानायनि बिबांआ बांसिन थायो । फाहामगिरिनि सुबुरुन बादियै बेनि फाहामथायखौ लानांगौ । नाथाय बे बेरामखौ दोनखोमानानै लाया लासे फाहामगिरिनि गेजेरजों फाहामथाय लानांगौ होननानै बुंथियो । मेलआव रेनभा एकाडेमिनि फोरोंगिरि आरो गोबां फरायसाफोराबो बाहागो लानानै गेवलां सांग्रांथि मेलआव सोंगाब बादायलायनायनि देरहानाय फरायसाफोरनो बान्था राननानै होनाय जायो । 
मुसलपुरआव मुलुगनां एइडस सान फालिदों